**Opatrenia na zefektívnenie fungovania verejnej správy**

Autorky: Edita Rigová, Lucia Kováčová, Anna Dráľová

Október 2018

Text je výstupom projektu „Verejná správa aktívne podporujúca druhošancové vzdelávanie“, ktorý je financovaný z ESF v rámci OP EVS.

Druhošancové vzdelávanie predstavuje pre mnohých, najmä mladých ľudí, ktorí z rôznych dôvodov nezískali vzdelanie, prípadne si chcú zvýšiť stupeň vzdelania, možnosť  získať zručnosti potrebné pre úspešnú integráciu na trhu práce. Školy druhošancového vzdelávania, resp. školy druhej šance, boli prvýkrát v Európe spomenuté v roku 1995, kedy Európska komisia podporila otváranie takýchto škôl v jej Bielej knihe[[1]](#footnote-1). Ich cieľom má byť práca so znevýhodnenými skupinami ľudí, ktorí sú vylúčení z trhu práce a nenachádzajú sa ani vo vzdelávacom systéme.

Na Slovensku téma druhošancového vzdelávania začína v poslednom období tiež rezonovať. Ministerstvo školstva sa zaoberá druhošancovým vzdelávaním predovšetkým v súvislosti s mladými ľuďmi bez dosiahnutého nižšieho stredného vzdelania v dokumente, ktorým navrhuje riešenie na zefektívnenie fungovania systému vzdelávania[[2]](#footnote-2).

Vychádzajúc z odbornej slovenskej a najmä zahraničnej literatúry, ako aj zistení získaných z vedenia dvoch fokusových skupín s niektorými z inštitucionálnych aktérov druhošancového vzdelávania a štyroch fokusových skupín s cieľovou skupinou v dvoch regiónoch SR, načrtneme v nasledujúcich odsekoch niekoľko opatrení. Ich cieľom je prispieť k zefektívneniu fungovania verejnej správy vo vzťahu k druhošancovému vzdelávaniu.

*Podpora medzisektorovej spolupráce*

Podpora medzisektorovej spolupráce medzi jednotlivými aktérmi relevantnými v oblasti druhošancového vzdelávania je veľmi dôležité opatrenie z hľadiska efektívnosti fungovania druhošancového vzdelávania a informovanosti. Fundamentálne je vôbec nastavenie komunikácie medzi aktérmi, ako napr. predstaviteľmi/kami úradov práce, sociálnych vecí a rodiny, základných a stredných odborných škôl, ďalej komunitnými pracovníkmi/čkami, predstaviteľmi/kami samospráv, VÚC a mimovládneho sektoru na miestnej, či regionálnej úrovni. Zo zistení z regiónov vyplýva, že niektorí aktéri nedisponujú informáciami o realizácii a možnostiach poskytovania druhošancového vzdelávania, či dokonca jeho dostupnosti, prípadne majú len slabé poznatky o téme. Medzisektorová spolupráca prispeje k **väčšej informovanosti kompetentných zamestnancov o fungovaní druhošancového vzdelávania**. Na druhej strane bude spolupráca medzi jednotlivými aktérmi viesť k **zvýšeniu informovanosti o možnostiach získať alebo si zvýšiť vzdelanie** priamo v komunitách s vysokým počtom osôb spadajúcich do cieľovej skupiny, a to napr. prostredníctvom komunitných pracovníkov. Medzisektorová spolupráca by tiež smerovala k **posilneniu vykonávania jednotlivých kompetencií** vyplývajúcich z rolí dotknutých aktérov. Napríklad, pracovníci/čky úradov práce sa dostávajú do každodenného styku s cieľovou skupinou. Ak pracovníci/čky úradov práce disponujú potrebnými informáciami, môžu sa stať dôležitým informačným kanálom pre svojich klientov/ky o možnostiach v súvislosti s druhošancovým vzdelávaním. Z doterajších zistení tiež vyplýva, že samotné školy nie sú informované o krokoch vedúcich k realizácii vzdelávania na získanie nižšieho stredného vzdelania. Prínosom efektívnejšieho šírenia informácií zo strany predstaviteľov/iek VÚC a MsÚ, prípadne Ministerstva školstva SR, by mohlo byť **zvýšenie počtu poskytovateľov druhošancového vzdelávania** v lokalitách, alebo v blízkosti lokalít s cieľovou skupinou, čím by sa **zvýšil dosah na znevýhodnené skupiny obyvateľstva** (napr. MRK).

Rovnako platí, že zabezpečenie prístupu k druhošancovému vzdelaniu si vyžaduje **uplatnenie komplexného prístupu**, ktorý je možný poskytnúť len prostredníctvom úzkej spolupráce medzi relevantnými aktérmi v oblasti sociálnych vecí, vzdelávania a politík trhu práce.

*Podpora rôznych foriem dokončenia si vzdelania*

Druhošancové vzdelávanie by malo poskytovať záujemcom o vzdelávanie rôzne možnosti na zapojenie sa. Vzhľadom na to, že cieľovou skupinou sú znevýhodnené skupiny ľudí, forma vzdelávania by sa mala **prispôsobovať potrebám cieľovej skupiny v danej lokalite**. Cieľová skupina je heterogénna, patria do nej napríklad slobodní rodičia (zväčša matky), ktoré sa musia starať o maloleté deti a domácnosť, ľudia, ktorí sú živiteľmi rodín, zdravotne znevýhodnení a pod. Tieto skupiny sa z rôznych dôvodov nemôžu zúčastňovať vyučovania v dennej forme. Preto je dôležité, aby sa v súvislosti s dokončovaním formálneho vzdelania podporilo otváranie predovšetkým **externej formy vzdelávania** a aby rozvrhy vyučovania poskytovali **určitú flexibilitu**, ale za predpokladu nezníženia nárokov a kvality vyučovania. Na úrovni nižšieho stredného vzdelania (prostredníctvom kurzov na dokončenie ZŠ) však školy čelia bariére, nakoľko rámcové učebné plány pre externú formu vzdelávania nie sú dostupné. V praxi sa ukázalo, že na základe tejto skutočnosti nastávajú situácie, kedy školy javia záujem o poskytovanie vzdelávania na získanie nižšieho stredného vzdelania externou formou, no zo strachu o možné sankcie zo strany školskej inšpekcie pri poskytovaní vzdelávania bez rámcových učebných plánov, od realizácie vzdelávania upustia. Ministerstvo školstva by preto malo zaujať jasné stanovisko, ktorým by vyjadrilo svoju podporu v realizácii vzdelávania na získanie nižšieho stredného vzdelania v externej forme, nakoľko externá forma štúdia je podľa školského zákona[[3]](#footnote-3) možná.

Rovnako je však tiež dôležité umožniť týmto znevýhodneným skupinám možnosť naštevovať aj dennú formu štúdia. Za týmto účelom je nutné nastaviť **finančné nástroje** (popísané nižšie) alebo poskytnúť **služby na zladenie rodinného a pracovného života**, ktoré by im navštevovanie školy dennou formou umožnili.

Ďalšie vzdelávanie dospelých v rámci celoživotného vzdelávania je tiež formou vzdelávania, ktorú je potrebné podporiť. Čelí niekoľkým prekážkam. Prekážkou v účasti na ňom môže byť skutočnosť, že aj keď v rámci ďalšieho vzdelávania ide častokrát o akreditované vzdelávacie programy, na Slovensku nie je takýto druh vzdelávania uznávaný v takej miere ako formálne vzdelávanie, ktorým sa získava stupeň vzdelania. Na základe toho je dôležité **podporiť** **uznávanie ďalšieho vzdelávania**, a tým podporu na jeho účasti. Okrem toho majú uchádzači/ky o zamestnanie v evidencii úradov práce možnosť uchádzať sa o vzdelávanie na rôznych kurzoch prostredníctvom REPAS-u. Nie všetky kurzy sú však otvorené pre tých, ktorí to najviac potrebujú, t.j. ľudí bez dosiahnutého stupňa vzdelania, ktorí tým pádom majú obmedzenú možnosť zúčastniť sa niektorých kurzov. Z tohto hľadiska je potrebné sprístupniť, resp. poskytovať vzdelávanie v rozličných oblastiach aj pre túto cieľovú skupinu.

*Zavedenie dostupného kariérového poradenstva a psychologickej podpory študentom/kám*

Kariérové poradenstvo a psychologická podpora zohrávajú dôležitú úlohu v efektívne fungujúcom systéme druhošancového vzdelávania. Toto opatrenie smeruje k zabezpečeniu jednak asistencie v identifikovaní kariérnych cieľov, ale tiež k poskytovaniu podpory budovania sebavedomia študentov. Výskumné zistenia naznačujú, že pozícia výchovných/kariérových poradcov na základných školách čelí nedostatkom. Jednou z úloh výchovných/kariérových poradcov je asistovať študentom/kám s výberom strednej školy, čo nefunguje vždy efektívne. Niektorí študenti/ky nie sú vždy informovaní, napr. o všetkých možnostiach štúdia v danom okolí, prípadne nerozumejú rozdielu medzi dopadom, ktorý má účasť na 2-ročnom a 3-ročnom štúdiu na ich nasledujúce možnosti uplatniť sa na trhu práce. Okrem toho je dôležité zaviesť **dostupné a efektívne kariérové poradenstvo** (nielen na úradoch práce, ale aj iných inštitúciách), kedy môže kvalifikovaný pracovník/čka úzko spolupracovať s klientom a pracovať aj na jeho motivácii v súvislosti s dokončením si vzdelania a budovania kariéry. Jednou z možností efektívnejšieho poskytovania asistencie nezamestnaným by bola práca s klientmi v menších skupinkách.

Účasť na druhošancovom vzdelávaní by mala byť tiež prepojená s poskytovaním psychologickej podpory, napr. prostredníctvom **vytvorenia** **podporných skupín študentov** (tzv. „peer support groups“, ktoré slúžia na budovanie podpory medzi samotnými študentmi/kami), či poskytovanie **kvalifikovanej psychologickej podpory**. Strata motivácie a problémy so sebadôverou sú totiž jednými z príčin predčasného odchodu zo vzdelávania. Podporné skupiny by pomohli jednak formovať tímového ducha skupiny, ale tiež by slúžili ako priestor, v ktorom sa stretajú jednotlivci čeliaci podobným problémom, ako aj v ktorom môže mentor pracovať s motiváciou študentov.

Zavedenie efektívne fungujúceho a dostupného kariérového poradenstva a psychologickej podpory by teda malo viesť k  identifikácii kariérnej orientácie, k vhodnému výberu štúdia a malo by prispieť k udržaniu študenta vo vzdelávaní.

*Zavedenie finančnej podpory*

Finančná podpora je počas účasti na druhošancovom vzdelávaní dôležitá najmä s ohľadom na cieľovú skupinu. V praxi sa stáva, že záujemcovia/kyne o dokončenie vzdelania javia záujem o účasť na vzdelávaní, no do samotného vzdelávania nenastúpia, prípadne predčasne odídu, a to z dôvodu, že získali nejaký druh zamestnania (často ide o brigádu, príležitostné práce). Okrem iného sa často stáva že škola poskytujúca možnosť získať nižšie stredné vzdelanie sa nenachádza priamo v meste bydliska (napr. v roku 2016 realizovalo vzdelávanie na získanie nižšieho stredného vzdelania v rámci druhošancového vzdelávania celkovo 11 základných a 41 stredných odborných škôl na území SR[[4]](#footnote-4)). Je preto dôležité, aby sa prehodnotil spôsob doterajšieho poskytovania štipendií, ktoré sú viazané na akademický výkon. Alternatívou môže byť aj **zavedenie preplácania cestovného a iných výdavkov** súvisiacich so štúdiom. Napr. v praxi sa stáva, že študenti/ky niektorých 2-ročných odborov vykonávajúci prax u zamestnávateľov dostávajú vreckové. Malá finančná podpora umožňuje najmä tým, ktorí riešia existenčné problémy, uhradiť nevyhnutné náklady pre život, čím je im umožnené zotrvať vo vzdelávaní. **Štipendium a iné formy finančnej podpory** by sa mohlo stať motiváciou na zapojenie sa do vzdelávania aj pre tých, ktorí sa rozhodujú medzi štúdium o príležitostnými prácami. Finančná podpora by tiež prispela k udržaniu záujemcov/kyň zotrvať vo vzdelávaní.

*Scitlivovanie učiteľského zboru na prácu so študentmi/kami zo znevýhodneného prostredia*

Scitlivený pedagogický personál je dôležitý v práci so študentmi v druhošancovom vzdelávaní, nakoľko každodenný kontakt pedagogického personálu so študentmi má dopad nielen na kvalitu vzdelávania, ale aj motiváciu zotrvať a dokončiť si vzdelanie. Príslušníci/čky marginalizovanej rómskej komunity (ďalej aj ako „MRK“) tvoria značný počet ľudí bez vzdelania, prípadne s nízkym vzdelaním. Scitlivený prístup k príslušníkom/čkam z MRK, alebo iných znevýhodnených skupín obyvateľstva je obzvlášť dôležitý, nakoľko porozumenie životným situáciám svojich študentov zo strany učiteľa je kľúčové aj pre budovanie vzťahu medzi učiteľom/kou (ale aj ďalším pedagogickým personálom) a študentom/kou. Scitlivenie by teda malo viesť k efektívnejšej a kvalitnejšej práci so študentmi a k schopnosti pracovať s diverzitnými študentmi.

Scitlivený prístup pedagógov/ičiek k študentom v druhošancovom vzdelávaní zahŕňa aj uvedomenie si, že v druhošancovom vzdelávaní ide predovšetkým o prácu s dospelými ľuďmi, alebo ľuďmi, ktorí už v minulosti boli súčasťou vzdelávacieho systému a mohli mať negatívne skúsenosti.

1. Európska komisia. (1995). Biela kniha Európskej komisie Vyučovanie a vzdelávanie: Smerom k učiacej sa spoločnosti [↑](#footnote-ref-1)
2. Ministerstvo školstva, vedy, výskumu a športu SR, (August, 2017). Návrh krokov na koncepčné riešenie podpory mechanizmu doplnenia základného vzdelania. [↑](#footnote-ref-2)
3. Zákon 245/2008 Z. z. o výchove a vzdelávaní (Školský zákon) a o zmene a doplnení niektorých zákonov [↑](#footnote-ref-3)
4. MŠVVaŠ SR. (2017). Návrh krokov na koncepčné riešenie podpory mechanizmu doplnenia základného vzdelania.

 [↑](#footnote-ref-4)